ทุนสำรองประเทศลด 900 ล้านเหรียญสหรัฐฯ
ธปท.เผยทุนสำรองประเทศลด 900 ล้านเหรียญสหรัฐ มาอยู่ที่ 1.565 แสนล้านเหรียญสหรัฐ ลดตามการตีค่าเงินบาทอ่อนต่อเนื่อง
8 ม.ค. 2559

ธปท.เผยทุนสำรองประเทศลด 900 ล้านเหรียญสหรัฐ มาอยู่ที่ 1.565 แสนล้านเหรียญสหรัฐ ลดตามการตีค่าเงินบาทอ่อนต่อเนื่อง
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 30 ธ.ค.ที่ผ่านมาว่า อยู่ที่ระดับ 1.565 แสนล้านบาท หรือ ประมาณ 5.647 ล้านล้านบาท ลดลง 900 ล้านเหรียญสหรัฐ หรือประมาณ 3.26 หมื่นล้านบาท หากคิดอัตราแลกเปลี่ยนวันนี้ที่เปิดตลาดเช้าวันนี้ที่ระดับ 36.25 บาท/เหรียญสหรัฐ เมื่อเทียบกับสัปดาห์ก่อนหน้าทุนสำรองอยู่ที่ระดับ 1.574 แสนล้านเหรียญสหรัฐ หรือ ประมาณ 5.677 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.17 หมื่นล้านเหรียญสหรัฐ เพิ่มขึ้น 300 ล้านเหรียญสหรัฐ เมื่อเทียบกับสัปดาห์ก่อนหน้าที่ 1.14 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.682 แสนล้านเหรียญสหรัฐ
นักวิเคราะห์ตลาดเงิน คาดว่า ทุนสำรองที่ลดลงเป็นผลมาจากการตีค่าลดลง หลังเงินบาทปรับอ่อนค่าลงอย่างต่อเนื่องตามการปรับขึ้นดอกเบี้ยของสหรัฐ อย่างไรก็ดีทุนสำรองลดลงไม่มากนัก เพราะธปท.เองก็มีการซื้อเงินเหรียญสหรัฐฯล่วงหน้าเข้าเพิ่มในทุนสำรองด้วยเช่นกัน
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.715 ล้านล้านบาท เพิ่มขึ้นจากสัปดาห์ก่อนหน้าที่ 1.643 ล้านล้านบาท ซึ่งสภาพคล่องเงินสดในระบบเพิ่มขึ้นตามความต้องการใช้จ่ายในช่วงเทศกาลส่งท้ายปีเก่าต้อนรับปีใหม่